ಕ್ಯಾಲಿಫೋರ್ನಿಯಾದ ಲಾಂಗ್‌ ಬೀಚ್‌ ಎಂಬಲ್ಲಿ ಕೇಜ್‌ ಜನಿಸಿದ. ಅವನ ತಂದೆಯಾದ ಆಗಸ್ಟ್‌ ಕೊಪ್ಪೊಲಾ ಓರ್ವ ಸಾಹಿತ್ಯದ ಪ್ರಾಧ್ಯಾಪಕನಾಗಿದ್ದರೆ, ಕೇಜ್‌ನ ತಾಯಿಯಾದ ಜಾಯ್‌ ವೋಗೆಲ್‌ಸ್ಯಾಂಗ್ ಓರ್ವ ನರ್ತಕಿ ಹಾಗೂ ನೃತ್ಯಸಂಯೋಜಕಿಯಾಗಿದ್ದಾಳೆ; ಕೇಜ್‌ನ ಹೆತ್ತವರು 1976ರಲ್ಲಿ ವಿಚ್ಛೇದನವನ್ನು ಪಡೆದರು. ಕೇಜ್‌ನ ತಾಯಿಯು ಜರ್ಮನ್‌ ವಂಶಕ್ಕೆ ಸೇರಿದವಳಾಗಿದ್ದರೆ, ಅವನ ತಂದೆಯು ಇಟಲಿಯ ವಂಶಕ್ಕೆ ಸೇರಿದವನಾಗಿದ್ದ (ಅವನ ತಂದೆಯ ಕಡೆಯ ಸಂಬಂಧದ ಮುತ್ತಜ್ಜ-ಮುತ್ತಜ್ಜಿಯರು ಬೆಸಿಲಿಕೇಟಾದ ಬೆರ್ನಾಲ್ಡಾದಿಂದ ಬಂದಿದ್ದ ವಲಸೆಗಾರರಾಗಿದ್ದರು). ಕಾರ್ಮೈನ್‌ ಕೊಪ್ಪೊಲಾ ಹಾಗೂ ಇಟಾಲಿಯಾ ಪೆನ್ನಿನೋ, ಅವನ ತಂದೆಯ ಕಡೆಯ ಸಂಬಂಧದ ಅಜ್ಜ-ಅಜ್ಜಿಯರಾಗಿದ್ದರು. ಕಾರ್ಮೈನ್‌ ಕೊಪ್ಪೊಲಾ ಓರ್ವ ಸಂಯೋಜಕನಾಗಿದ್ದ, ಮತ್ತು ಇಟಾಲಿಯಾ ಪೆನ್ನಿನೋ ಓರ್ವ ನಟಿಯಾಗಿದ್ದಳು. ತನ್ನ ತಂದೆಯ ಮೂಲಕ, ನಿರ್ದೇಶಕ ಫ್ರಾನ್ಸಿಸ್‌ ಫೋರ್ಡ್‌ ಕೊಪ್ಪೊಲಾ ಹಾಗೂ ನಟಿ ಟಾಲಿಯಾ ಷೈರ್‌ ಇವರುಗಳಿಗೆ ಕೇಜ್‌ ಸೋದರ ಸಂಬಂಧಿಯಾಗಿದ್ದಾನೆ. ಅಷ್ಟೇ ಅಲ್ಲ, ನಿರ್ದೇಶಕರಾದ ರೋಮನ್‌ ಕೊಪ್ಪೊಲಾ ಹಾಗೂ ಸೋಫಿಯಾ ಕೊಪ್ಪೊಲಾ, ಚಲನಚಿತ್ರ ನಿರ್ಮಾಪಕ ದಿವಂಗತ ಗಿಯಾನ್‌-ಕಾರ್ಲೊ ಕೊಪ್ಪೊಲಾ, ಮತ್ತು ನಟರಾದ ರಾಬರ್ಟ್‌ ಕಾರ್ಮೈನ್‌ ಹಾಗೂ ಜಾಸನ್‌ ಷ್ವಾರ್ಟ್ಜ್‌ಮನ್‌‌ ಮೊದಲಾದವರಿಗೆ ಕೇಜ್‌ ಸೋದರ ಬಂಧುವಾಗಿದ್ದಾನೆ. ಕೇಜ್‌ಗೆ ಇಬ್ಬರು ಸೋದರರಿದ್ದಾರೆ. ಅವರಲ್ಲಿ ಕ್ರಿಸ್ಟೋಫರ್‌ ಕೊಪ್ಪೊಲಾ ಎಂಬಾತ ಓರ್ವ ನಿರ್ದೇಶಕನಾದರೆ; ಮಾರ್ಕ್‌ "ದಿ ಕೋಪ್‌" ಕೊಪ್ಪೊಲಾ ಎಂಬಾತ ನ್ಯೂಯಾರ್ಕ್‌ ರೇಡಿಯೋದ ಪ್ರಸಿದ್ಧ ವ್ಯಕ್ತಿಯಾಗಿದ್ದಾನೆ.
ವಿದ್ಯಾಭ್ಯಾಸಕ್ಕೆಂದು ಬೆವರ್ಲಿ ಹಿಲ್ಸ್‌ ಹೈಸ್ಕೂಲ್‌‌‌ಗೆ (ಸಹವರ್ತಿ ಮನೋರಂಜನೆಗಾರರಾದ ಆಲ್ಬರ್ಟ್‌ ಬ್ರೂಕ್ಸ್‌, ಏಂಜಲಿನಾ ಜೂಲೀ, ಲೆನ್ನಿ ಕ್ರಾವಿಟ್ಜ್‌‌, ಸ್ಲಾಶ್‌, ರಾಬ್‌ ರೀನರ್‌‌, ರಿಚರ್ಡ್‌ ಡ್ರೇಫಸ್‌, ಬೋನ್ನೀ ಫ್ರಾಂಕ್ಲಿನ್‌ ಮತ್ತು ಡೇವಿಡ್‌ ಷ್ವಿಮ್ಮರ್‌ ಇವರೇ ಮೊದಲಾದವರು ಓದಿದ್ದು ಇದೇ ಪ್ರೌಢಶಾಲೆಯಲ್ಲಿ) ಸೇರಿಕೊಂಡ ಕೇಜ್‌, ಚಿಕ್ಕ ವಯಸ್ಸಿನಿಂದಲೇ ನಟನೆಯ ವೃತ್ತಿಯೆಡೆಗೆ ಮಹತ್ವಾಕಾಂಕ್ಷೆಯನ್ನು ಹೊಂದಿದ್ದ. UCLA ಸ್ಕೂಲ್‌ ಆಫ್‌ ಥಿಯೇಟರ್‌, ಫಿಲ್ಮ್‌, ಅಂಡ್‌ ಟೆಲಿವಿಷನ್‌ನಲ್ಲೂ ಸಹ ಕೇಜ್‌ ವ್ಯಾಸಂಗಮಾಡಿದ. ಶಾಲೆಯ ವತಿಯಿಂದ ನಿರ್ಮಿಸಲಾದ "ಗೋಲ್ಡನ್‌ ಬಾಯ್‌" ಎಂಬ ಚಿತ್ರದಲ್ಲಿ ಕಾಣಿಸಿಕೊಂಡಿದ್ದು ಸಿನಿಮೀಯವಲ್ಲದ ಅವನ ಮೊದಲ ನಟನಾ ಅನುಭವವಾಗಿತ್ತು.

ಸಂಬಂಧಗಳು ಮತ್ತು ಕುಟುಂಬ
ಆರಂಭಿಕ ಜೀವನ
ವೈಯಕ್ತಿಕ ಜೀವನ
ಸ್ಥಿರಾಸ್ತಿ ಮತ್ತು ತೆರಿಗೆ ಸಮಸ್ಯೆಗಳು